偈五十三首  其三七
作者：釋克勤
朝代：宋

paragraphs: 門外青山潑黛，途中細雨如膏。
靈雲陌上桃花，處處芳菲溢目。
香嚴巖畔翠竹，時時撼影摇風。
直得一擊忘所知，一見絕疑惑。
不免尚留觀聽，未透聲色。
若能見無見之色，聞無聞之聲。
撥轉路頭，踏翻關捩。
句句越佛越祖，塵塵耀古騰今。
處處離色離名，箇箇斬釘截鐵。
心外無法，法外無心。
用王庫刀，發千鈞弩。
壁立萬仞，坐斷十方。
可以入大解脫門，傳正法眼藏。
向堯時舜日，共樂昇平。
鼓腹謳歌，歸家穩坐。
但願春風齊著力，一時吹入我門來。